རྒྱ་གར་གྱི་འོད་སྣང་དུས་ཆེན་སྐབས་ཤོག་སྦག་ཕོན་ཆེན་བཀད་པའི་རྐྱེན་གྱིས་མཁའ་རླུང་འབག་བཙོག་གི་ཚད་རིམ་མཐོ་ཤོས་སུ་བསླེབས་ནས་ལྡི་ལིར་ཛ་དྲག་མྱུར་སྐྱོབ་དགོས་པའི་བཀའ་ཁྱབ་བསྒྲགས།ཟླ་འདིའི་ཕྱི་ཚེས་༧ཉིན་ནས་རྒྱ་གར་རྒྱལ་ཡོངས་ནང་འོད་སྣང་དུས་ཆེན་དུ་ཁེལ་ཡོད་པ་དང་།སྐབས་དེར་རྒྱ་གར་ས་ཕྱོགས་གང་སར་མཆོད་མེ་དང་གློག་ཁྲ་སྤར་བ།དེ་བཞིན་རྒྱུན་རིང་ནས་གོམས་སྲོལ་དུ་གྱུར་བའི་ཤོག་སྦག་ཕོན་ཆེན་བཀད་དེ་མཁའ་རླུང་འབག་བཙོག་ཐེབས་པའི་གནས་ཚུལ་ལོ་རེ་བཞིན་ཚབས་ཆེ་རུ་འགྲོ་བཞིན་ཡོད་སྟབས།འདི་ལོར་རྒྱ་གར་གྱི་ཆེས་མཐོའི་ཁྲིམས་ཞིབ་ཁང་གིས་འོད་སྣང་དུས་ཆེན་སྐབས་དགོང་མོའི་ཆུ་ཚོད་༨ནས་༡༠བར་གྱི་ཆུ་ཚོད་གཉིས་རིང་།འོད་མདངས་དང་གནོད་རྫས་ཉུང་ཞིང་།ཚགས་སྒྲ་ཆུང་བའི་ཤོག་སྦག་ལྗང་ཁུའི་རིགས་མ་གཏོགས་བཀད་མི་ཆོག་པའི་ཡོངས་ཁྱབ་བཀའ་རྒྱ་བསྒྲགས་ཡོད་ཀྱང་།མི་མང་གིས་དོ་འཁུར་མ་བྱས་པར་རྒྱུན་རིང་ཤོག་སྦག་བཀད་པར་བརྟེན།ཁ་སང་ཕྱི་ཚེས་༨ཉིན་ལྡི་ལིའི་ཞོགས་པའི་མཁའ་རླུང་གནོད་ཚབས་ཆེ་བའི་རྫས་རྡུལ་གྱིས་བཏུམས་ཏེ།ལོ་འདིའི་མཁའ་རླུང་འབག་བཙོག་གི་ཚད་རིམ་མཐོ་ཤོས་སུ་བསླེབས་ཡོད་པ་རེད།